Er dette det kommende redesignede iOS19?

Den kendte leaker Jon Prosser har delt en opdateret konceptvideo af det kommende iOS19-design, som angiveligt er baseret på en ny intern testversion af styresystemet. De nye visualiseringer viser afrundede “squircle”-ikoner, reflektive elementer og mere luftige brugerflade-elementer, som minder om Apples visionOS til Vision Pro.

Ifølge videoen på Front Page Tech som du kan se her er der tale om illustrationer og ikke egentlige skærmbilleder, for at beskytte kilden bag lækket. Prosser har altså fået lavet et mock-up af styresystemet, som han har fået vist af kilden.

Et omfattende redesign

Hvis Prosser har ret kommer der til at ske en ganske omfattende omgang ændringer i iOS19. Især vil de fleste nok have en mening om de nye ikoner, der til forveksling ligner det, Samsung bruger i deres OneUI.

Blandt ændringerne er en ny TabView-brugerflade med flydende animationer og søgeknappen, som nu er formet som en pillet og placeret nederst.

Indstillinger-appen har også fået justeringer, bl.a. længere og smallere kontaktflader, mens animationer og effekter i brugerfladen reagerer på enhedens vinkel – i tråd med det Apple allerede har introduceret på Vision Pro. Det vil for eksempel betyde, at skygger i systemet falder efter, hvordan du holder telefonen.

Mark Gurman fra Bloomberg, der tidligere kaldte Prosser-lækagerne “forældede”, har endnu ikke ændret sin vurdering og gentog i weekenden, at billederne “ikke er repræsentative”. Der er altså virkelig krig imellem leakerne for tiden.

iOS19 forventes officielt præsenteret på WWDC den 9. juni, hvor det vil blive klart, hvor tæt lækagerne har været på virkeligheden.

Er dette det kommende redesignede iOS19?